Imtella' Lulju 15, 2021 L-ogħla qorti fi Spanja ddeċidiet li l-lockdown li ordna l-Gvern Spanjol is-sena li għaddiet kien imur kontra l-kostituzzjoni tal-pajjiż. Din id-deċiżjoni mistennija twassal biex persuni li ġew immultati għax kisru regoli marbuta mal-Covid-19, jitolbu flushom lura. Madankollu, il-qorti qalet li mhix se tilqa' kawżi minn persuni u negozji li jridu jfittxu lill-gvern Spanjol għax tilfu xi flus minħabba l-lockdown. Il-Gvern Spanjol kien iddikjara stat ta' emerġenza fl-14 ta' Marzu 2020 biex jilqa' għall-ewwel mewġa ta' infezzjonijiet ta' Covid-19. Dakinhar, l-għadd ta' każijiet u mwiet ta' persuni infettati bil-COVID-19 kien laħaq livell ta' tkexkix b'eluf ta' persuni jiddaħħlu fl-isptarijiet Spanjoli u jmutu f'perjodu ta' ftit jiem. Minn dakinhar sal-lum, aktar minn 81,000 ruħ mietu bil-coronavirus fi Spanja.